Ψήφισμα του Ευρωπαϊκού Κοινοβουλίου

της 5ης Μαΐου 2010

που περιέχει τις παρατηρήσεις οι οποίες αποτελούν αναπόσπαστο τμήμα της απόφασής του σχετικά με την απαλλαγή όσον αφορά την εκτέλεση του προϋπολογισμού του Ευρωπαϊκού Κέντρου για την Ανάπτυξη της Επαγγελματικής Κατάρτισης για το οικονομικό έτος 2008

ΤΟ ΕΥΡΩΠΑΪΚΌ ΚΟΙΝΟΒΟΎΛΙΟ,

έχοντας υπόψη τους οριστικούς ετήσιους λογαριασμούς του Ευρωπαϊκού Κέντρου για την Ανάπτυξη της Επαγγελματικής Κατάρτισης για το οικονομικό έτος 2008,

έχοντας υπόψη την έκθεση του Ελεγκτικού Συνεδρίου σχετικά με τους ετήσιους λογαριασμούς του Ευρωπαϊκού Κέντρου για την Ανάπτυξη της Επαγγελματικής Κατάρτισης για το οικονομικό έτος 2008 συνοδευόμενη από τις απαντήσεις του Κέντρου [1],

έχοντας υπόψη τη σύσταση του Συμβουλίου της 16ης Φεβρουαρίου 2010 (5827/2010 – C7-0061/2010),

έχοντας υπόψη το άρθρο 276 της συνθήκης ΕΚ και το άρθρο 319 της συνθήκης για τη λειτουργία της Ευρωπαϊκής Ένωσης,

έχοντας υπόψη τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων [2], και ιδίως το άρθρο 185,

έχοντας υπόψη τον κανονισμό (ΕΟΚ) αριθ. 337/75 του Συμβουλίου, της 10ης Φεβρουαρίου 1975, περί δημιουργίας Ευρωπαϊκού Κέντρου για την Ανάπτυξη της Επαγγελματικής Κατάρτισης [3], και ιδίως το άρθρο 12α,

έχοντας υπόψη τον κανονισμό (ΕΚ, Ευρατόμ) αριθ. 2343/2002 της Επιτροπής, της 19ης Νοεμβρίου 2002, για τη θέσπιση δημοσιονομικού κανονισμού πλαισίου για τους κοινοτικούς οργανισμούς του άρθρου 185 του κανονισμού (ΕΚ, Ευρατόμ) αριθ. 1605/2002 [4], και ιδίως το άρθρο 94,

έχοντας υπόψη το άρθρο 77 και το παράρτημα VI του εσωτερικού κανονισμού του,

έχοντας υπόψη την έκθεση της επιτροπής ελέγχου των προϋπολογισμών και τη γνωμοδότηση της επιτροπής απασχόλησης και κοινωνικών υποθέσεων (A7-0091/2010),

Α. λαμβάνοντας υπόψη ότι το Ελεγκτικό Συνέδριο επισημαίνει ότι έλαβε εύλογη διαβεβαίωση ότι οι ετήσιοι λογαριασμοί για το οικονομικό έτος 2008 είναι αξιόπιστοι και ότι οι υποκείμενες πράξεις είναι νόμιμες και κανονικές,

Β. λαμβάνοντας υπόψη ότι στις 23 Απριλίου 2009 το Κοινοβούλιο χορήγησε απαλλαγή στον διευθυντή του Ευρωπαϊκού Κέντρου για την Ανάπτυξη της Επαγγελματικής Κατάρτισης όσον αφορά την εκτέλεση του προϋπολογισμού του Κέντρου για το οικονομικό έτος 2007 [5], στο δε ψήφισμά του που συνόδευε την απόφαση απαλλαγής εφιστούσε μεταξύ άλλων την προσοχή στις παρατηρήσεις του Ελεγκτικού Συνεδρίου σχετικά με το υψηλό ποσοστό μεταφορών πιστώσεων και ακυρώσεων και την ανάγκη να ορισθούν στόχοι και μετρήσιμοι δείκτες στο πλαίσιο του προγραμματισμού του, καθώς και την ανάγκη να συνδέσει με σαφήνεια το Κέντρο τους στόχους με τους δημοσιονομικούς πόρους που χρειάζονται για την επίτευξή τους·

1. εκφράζει την ικανοποίησή του για το γεγονός ότι το Ελεγκτικό Συνέδριο χαρακτήρισε νόμιμες και κανονικές τις οικονομικές καταστάσεις του οργανισμού για το οικονομικό έτος 2008·

Επίδοση

2. συγχαίρει το Κέντρο διότι έλαβε θετική δήλωση αξιοπιστίας από το Ελεγκτικό Συνέδριο για το οικονομικό έτος 2008, όχι μόνο όσον αφορά τους λογαριασμούς αλλά και για τις υποκείμενες πράξεις· διαπιστώνει ότι το Κέντρο έχει σημειώσει τεράστια πρόοδο στο θέμα της διαδικασίας απογραφής για τον εντοπισμό, την καταχώριση και την κεφαλαιοποίηση των περιουσιακών στοιχείων, στο θέμα της τεκμηρίωσης των διαδικασιών εσωτερικού ελέγχου και όσον αφορά τις διαδικασίες σύναψης δημοσίων συμβάσεων·

3. τονίζει εκ νέου ότι είναι σημαντικό να ορίσει το Κέντρο στόχους SMART και δείκτες RACER στον προγραμματισμό του για να αξιολογεί τα επιτεύγματά του· σημειώνει ωστόσο ότι το Κέντρο δήλωσε ότι έχει λάβει υπόψη του αυτές τις παρατηρήσεις στο πρόγραμμά του για το 2009· καλεί επίσης το Κέντρο να εξετάσει το ενδεχόμενο να θεσπίσει διάγραμμα Gantt στον προγραμματισμό εκάστης των επιχειρησιακών δραστηριοτήτων του, κατά τρόπον ώστε να εμφαίνεται ταχέως ο χρόνος που αφιερώνει έκαστος υπάλληλός του σε ένα έργο και να προσανατολιστεί αποφασιστικότερα στην επίτευξη αποτελεσμάτων·

4. συγχαίρει ωστόσο το Κέντρο για την πρόθεσή του να εισαγάγει το 2010 πειραματικό σύστημα καταχώρισης του χρόνου που αφιερώνει έκαστος υπάλληλος στα έργα του Κέντρου·

5. ζητεί από το Κέντρο να παρουσιάσει στον πίνακα που πρέπει να είναι συνημμένος στην προσεχή έκθεση του Ελεγκτικού Συνεδρίου σύγκριση ανάμεσα στα επιτεύγματα που πραγματοποιήθηκαν στη διάρκεια του υπό εξέταση έτους για το οποίο ζητείται απαλλαγή και εκείνα που πραγματοποιήθηκαν στη διάρκεια του προηγουμένου οικονομικού έτους και τούτο με σκοπό να παρέχεται στην αρχή που χορηγεί απαλλαγή η δυνατότητα να αποτιμά καλύτερα την επίδοση του Οργανισμού από έτους σε έτος·

6. εκφράζει την ικανοποίησή του για τη στενή συνεργασία και συνέργια μεταξύ του Ευρωπαϊκού Κέντρου για την Ανάπτυξη της Επαγγελματικής Κατάρτισης και του Ευρωπαϊκού Ιδρύματος Επαγγελματικής Εκπαίδευσης (ETF), δεδομένου ότι έχουν συναφείς τομείς δραστηριότητας· ζητεί από τους δύο οργανισμούς να αναφερθούν λεπτομερώς στα αποτελέσματα του συμφώνου συνεργασίας στην έκθεση πεπραγμένων τους για το 2009·

Δημοσιονομική και χρηματοοικονομική διαχείριση

7. εφιστά προσοχή στο ότι το Κέντρο μετέφερε πιστώσεις και πάλι από έτος σε έτος (25 % των επιχειρησιακών πιστώσεων πληρωμών, ήτοι ποσό 1400000 ευρώ)· υπογραμμίζει ότι η κατάσταση αυτή δείχνει αδυναμίες κατά τον προγραμματισμό και την παρακολούθηση των διαχωριζομένων πιστώσεων που αφορούν τις επιχειρησιακές δαπάνες·

Ανθρώπινοι πόροι

8. επισημαίνει ότι το Κέντρο απασχολεί 128 υπαλλήλους και το 2009 καθιέρωσε σύστημα μέτρησης της απόδοσης· αναμένει τα αποτελέσματα του συστήματος αυτού·

Εσωτερικός λογιστικός έλεγχος

9. συγχαίρει το Κέντρο διότι ήταν ο πρώτος οργανισμός ο οποίος εκουσίως υπεβλήθη σε πρότυπο λογιστικό έλεγχο σχετικά με το δεοντολογικό πλαίσιο· σημειώνει ότι ο εν λόγω λογιστικός έλεγχος διενεργήθηκε από 16 έως 20 Φεβρουαρίου 2009 από ομάδα τριών λογιστικών ελεγκτών και ότι η Υπηρεσία Εσωτερικού Λογιστικού Ελέγχου επιβεβαίωσε ότι το Κέντρο είχε αναπτύξει ορθό δεοντολογικό πλαίσιο·

10. αναγνωρίζει ότι από το 2006 το Κέντρο έχει υλοποιήσει 15 από τις 30 συστάσεις που διατύπωσε η Υπηρεσία Εσωτερικού Λογιστικού Ελέγχου· υπογραμμίζει ότι 6 από τις 15 συστάσεις που δεν έχουν ακόμη υλοποιηθεί θεωρούνται "πολύ σημαντικές" και κατά κύριο λόγο αφορούν τη διαχείριση των ανθρωπίνων πόρων (συγκεκριμένα την επίδοση του προσωπικού, τον ορισμό προσωπικών στόχων και τον καθορισμό των ρόλων που διαδραματίζει και των αρμοδιοτήτων που έχει η επιτροπή προσωπικού)· αναμένει να σημειωθεί πρόοδος στο συγκεκριμένο, ουσιαστικό για το έργο του οργανισμού τομέα, και ζητεί να τηρείται ενήμερο·

11. παραπέμπει, για περαιτέρω παρατηρήσεις οριζόντιου χαρακτήρα που συνοδεύουν την απόφαση απαλλαγής στο ψήφισμά του, της 5ης Μαΐου 2010 [6], σχετικά με την επίδοση, τη δημοσιονομική διαχείριση και τον έλεγχο των οργανισμών.

[1] ΕΕ C 304 της 15.12.2009, σ. 118.

[2] ΕΕ L 248 της 16.9.2002, σ. 1.

[3] ΕΕ L 39 της 13.2.1975, σ. 1.

[4] ΕΕ L 357 της 31.12.2002, σ. 72.

[5] ΕΕ L 255 της 26.9.2009, σ. 141.

[6] Κείμενα που εγκρίθηκαν, P7_TA(2010) 139, βλέπε σελίδα 241 της παρούσας Επίσημης Εφημερίδας.

--------------------------------------------------